ข้อกำหนดในการให้บริการของ Google 
แก้ไขล่าสุดเมื่อ: 11 พฤศจิกายน 2556 
ยินดีต้อนรับสู่ Google! 
ขอขอบคุณที่ใช้ผลิตภัณฑ์และบริการของเรา (“บริการ”) บริการนี้จัดหาโดย Google Inc. (“Google”) ซึ่งตั้งอยู่ที่ 1600 Amphitheatre Parkway, Mountain View, CA 94043, United States 
การใช้บริการของเราถือเป็นการยอมรับข้อกำหนดนี้ โปรดอ่านอย่างละเอียด 
บริการของเรามีความหลากหลายมาก ในบางครั้งจึงอาจมีเงื่อนไขหรือข้อกำหนดเพิ่มเติมเฉพาะในส่วนของผลิตภัณฑ์นั้นๆ (รวมทั้งข้อกำหนดเรื่องอายุของผู้ใช้บริการ) โดยเราจะแจ้งข้อกำหนดเพิ่มเติมไปกับบริการที่เกี่ยวข้อง และข้อกำหนดเพิ่มเติมเหล่านั้นถือว่าเป็นส่วนหนึ่งของข้อตกลงระหว่างคุณกับเราหากคุณใช้บริการนั้นๆ 
การใช้บริการของเรา 
คุณต้องปฏิบัติตามนโยบายใดๆ ที่มีต่อคุณภายในบริการนี้ 
ห้ามใช้บริการของเราโดยมิชอบ ตัวอย่างเช่น ไม่แทรกแซงบริการของเราหรือพยายามที่จะเข้าถึงโดยใช้วิธีการนอกเหนือไปจากอินเทอร์เฟซและคำแนะนำที่เราให้ไว้ คุณต้องใช้บริการของเราเฉพาะตามที่กฎหมายอนุญาต รวมทั้งกฎหมายและกฎระเบียบในการควบคุมการส่งออกและการส่งออกซ้ำที่บังคับใช้ เราอาจระงับหรือหยุดการให้บริการแก่คุณหากคุณไม่ปฏิบัติตามข้อกำหนดและนโยบายของเรา หรือหากเราตรวจสอบพบพฤติกรรมที่น่าสงสัยว่าไม่ถูกต้อง 
การใช้บริการของเราไม่ได้ทำให้คุณเป็นเจ้าของสิทธิในทรัพย์สินทางปัญญาใดๆ ในบริการหรือเนื้อหาที่คุณเข้าถึง คุณไม่สามารถใช้เนื้อหาในบริการของเรา เว้นแต่ได้รับการอนุญาตจากเจ้าของเนื้อหาดังกล่าว หรือสามารถกระทำได้โดยกฎหมาย ข้อกำหนดนี้มิได้ให้สิทธิแก่คุณในการใช้การสร้างแบรนด์หรือโลโก้ใดๆ ที่ใช้ในบริการของเรา ห้ามนำออก ปิดบัง หรือเปลี่ยนแปลงประกาศทางกฎหมายใดๆ ที่แสดงในหรือกับบริการของเรา 
บริการของเราแสดงเนื้อหาบางอย่างที่ไม่ได้เป็นของ Google เนื้อหานี้เป็นความรับผิดชอบแต่เพียงผู้เดียวของบุคคลที่เผยแพร่เนื้อหานั้น เราอาจตรวจสอบเนื้อหาเพื่อพิจารณาว่าเนื้อหานั้นผิดกฎหมายหรือละเมิดนโยบายของเราหรือไม่ และเราอาจนำเนื้อหาออกหรือปฏิเสธที่จะแสดงเนื้อหาที่เราเชื่อโดยมีเหตุผลอันสมควรว่าผิดกฎหมายหรือละเมิดนโยบายของเรา ทั้งนี้ ไม่ได้หมายความว่าเราได้ทำการตรวจสอบเนื้อหาทุกครั้งเสมอไป ดังนั้น โปรดอย่าคาดการณ์ว่าเป็นเช่นนั้น 
ในส่วนของการใช้บริการจากเรา เราอาจส่งประกาศเกี่ยวกับบริการ ข่าวสารเกี่ยวกับการบริหารจัดการ และข้อมูลอื่นๆ ให้แก่คุณ คุณสามารถเลือกไม่รับการสื่อสารเหล่านี้บางรายการได้ 
บริการบางอย่างของเราสามารถใช้บนอุปกรณ์เคลื่อนทึ่ ห้ามใช้บริการดังกล่าวในลักษณะที่ทำให้คุณเสียสมาธิและทำให้ไม่สามารถปฏิบัติตามกฎจราจรหรือกฎหมายด้านความปลอดภัย 
บัญชี Google ของคุณ 
คุณอาจต้องมีบัญชี Google เพื่อที่จะใช้บริการบางส่วนของเรา คุณอาจสร้างบัญชี Google ของคุณเองหรือคุณอาจได้รับมอบบัญชี Google จากผู้ดูแลระบบ เช่น นายจ้างหรือสถาบันการศึกษาของคุณ หากคุณใช้บัญชี Google ที่ผู้ดูแลระบบมอบให้แก่คุณ อาจมีข้อกำหนดอื่นหรือเพิ่มเติมบังคับใช้กับคุณ และผู้ดูแลระบบของคุณอาจสามารถเข้าถึงหรือปิดการใช้งานบัญชีของคุณได้ 
เพื่อปกป้องบัญชี Google ของคุณ โปรดเก็บรักษารหัสผ่านเป็นความลับ คุณมีความรับผิดชอบต่อกิจกรรมที่เกิดขึ้นบนหรือผ่านบัญชี Google ของคุณ พยายามไม่ใช้รหัสผ่านบัญชี Google ซ้ำบนแอปพลิเคชันของบุคคลที่สาม หากคุณทราบว่ารหัสผ่านหรือบัญชี Google ของคุณถูกใช้งานโดยไม่ได้รับอนุญาต ให้ปฏิบัติตามคำแนะนำเหล่านี้ (http://support.google.com/accounts/bin/answer.py?hl=th&answer=58585) 
การคุ้มครองข้อมูลส่วนบุคคลและลิขสิทธิ์ 
นโยบายส่วนบุคคลของ (http://www.google.com/policies/privacy/) Google อธิบายถึงวิธีการที่เราปฏิบัติกับข้อมูลส่วนบุคคลของคุณและปกป้องความเป็นส่วนตัวของคุณเมื่อคุณใช้บริการของเรา เมื่อคุณใช้บริการของเรา ถือว่าคุณยินยอมให้ Google ใช้ข้อมูลดังกล่าวตามนโยบายส่วนบุคคลนั้น 
เราตอบรับต่อการแจ้งข้อมูลที่เกี่ยวกับการกล่าวหาการละเมิดลิขสิทธิ์ และจะระงับบัญชีของผู้ที่ละเมิดลิขสิทธิ์ซ้ำโดยดำเนินการตามขั้นตอนที่ระบุไว้ในกฎหมาย Digital Millennium Copyright Act ของสหรัฐอเมริกา 
เราจัดหาข้อมูลหรือช่วยให้ผู้ถือลิขสิทธิ์จัดการกับทรัพย์สินทางปัญญาของตนออนไลน์ หากคุณคิดว่ามีผู้ที่กำลังละเมิดลิขสิทธิ์ของคุณและต้องการจะแจ้งให้เราทราบ คุณสามารถดูข้อมูลเกี่ยวกับการยื่นหนังสือแจ้งและนโยบายของ Google เกี่ยวกับการตอบรับต่อหนังสือแจ้งนี้ได้ที่ศูนย์ช่วยเหลือของเรา (http://support.google.com/bin/static.py?hl=th&ts=1114905&page=ts.cs) 
เนื้อหาของคุณในบริการของเรา 
บริการของเราบางอย่างอนุญาตให้คุณส่งเนื้อหาได้ คุณยังคงความเป็นเจ้าของสิทธิในทรัพย์สินทางปัญญาใดๆ ที่คุณถือสิทธิในเนื้อหานั้นๆ สรุปโดยย่อคือ อะไรที่เป็นของคุณจะยังเป็นของคุณต่อไป 
เมื่อคุณอัปโหลดหรือส่งเนื้อหามายังบริการของเรา ถือว่าคุณได้อนุญาตให้ Google (และผู้ที่เราทำงานด้วย) ใช้สิทธิในเนื้อหาของคุณ ไม่ว่าที่ใดในโลก ในการใช้ โฮสต์ จัดเก็บ ทำซ้ำ แก้ไข สร้างงานต่อยอดเนื้อหาของคุณ (เช่น งานการแปลภาษา การปรับเปลี่ยน หรือการเปลี่ยนแปลงอื่นๆ ที่เราทำเพื่อให้เนื้อหาของคุณสามารถใช้งานได้ดีขึ้นร่วมกับบริการของเรา) สื่อสาร เผยแพร่ แสดงต่อสาธารณะ และแจกจ่ายเนื้อหาดังกล่าว การอนุญาตให้ใช้สิทธิของคุณเป็นไปเพื่อวัตถุประสงค์อันจำกัดในการดำเนินการ การส่งเสริม และการปรับปรุงบริการของเรา และเพื่อพัฒนาบริการใหม่ๆ การอนุญาตให้ใช้สิทธินี้จะยังคงมีผลแม้ว่าคุณจะหยุดการใช้บริการของเราแล้วก็ตาม (ตัวอย่างเช่น สิทธิในรายชื่อธุรกิจที่คุณได้เพิ่มไว้ในแผนที่ Google) บริการบางอย่างอาจมีวิธีการในการเข้าถึงและนำเนื้อหาซึ่งถูกจัดหาให้กับบริการนั้นๆ ออก นอกจากนี้ บริการบางอย่างของเรายังมีข้อกำหนดหรือการตั้งค่าที่ทำให้เราสามารถใช้เนื้อหาที่ส่งมาในขอบเขตที่แคบลง โปรดตรวจสอบให้แน่ใจว่าคุณมีสิทธิที่จำเป็นในการอนุญาตให้ใช้สิทธินี้แก่เราสำหรับเนื้อหาใดๆ ที่คุณส่งไปยังบริการของเรา 
หากคุณมีบัญชี Google เราจะแสดงชื่อโปรไฟล์ รูปโปรไฟล์ และการกระทำที่คุณดำเนินการบน Google หรือบนแอปพลิเคชันของบุคคลที่สามที่เชื่อมต่อกับบัญชี Google ของคุณ (เช่น +1, บทวิจารณ์ที่คุณเขียน และความคิดเห็นที่คุณโพสต์) ในบริการของเรา ซึ่งรวมถึงการแสดงในโฆษณาและบริบทโฆษณาอื่นๆ เราจะเคารพการเลือกของคุณในการจำกัดการแชร์หรือการตั้งค่าการเปิดเผยในบัญชี Google ตัวอย่างเช่น คุณสามารถเลือกการตั้งค่าเพื่อไม่ให้ชื่อและรูปภาพของคุณปรากฏในโฆษณา 
คุณสามารถค้นหาข้อมูลเพิ่มเติมเกี่ยวกับวิธีที่ Google ใช้และจัดเก็บเนื้อหาได้ในนโยบายส่วนบุคคล หรือข้อกำหนดเพิ่มเติมสำหรับบริการนั้นๆ หากคุณส่งความคิดเห็นหรือคำแนะนำที่เกี่ยวกับบริการของเรา เราอาจใช้ความคิดเห็นหรือคำแนะนำของคุณโดยปราศจากข้อผูกพันต่อคุณ 
เกี่ยวกับซอฟต์แวร์ในบริการของเรา 
เมื่อบริการหนึ่งๆ กำหนดให้ใช้หรือประกอบด้วยซอฟต์แวร์ที่สามารถดาวน์โหลดได้ ซอฟต์แวร์นี้อาจมีการอัปเดตอัตโนมัติในอุปกรณ์ของคุณเมื่อมีรุ่นหรือคุณลักษณะใหม่ให้ใช้งาน บริการบางอย่างอาจอนุญาตให้คุณปรับการตั้งค่าการอัปเดตอัตโนมัติได้ 
Google อนุญาตให้ใช้สิทธิในซอฟต์แวร์ที่ Google จัดหาให้คุณในฐานะส่วนหนึ่งของบริการ โดยอนุญาตให้ใช้ส่วนตัวในที่ใดในโลกโดยไม่เสียค่าตอบแทน ไม่สามารถโอนได้ และไม่ใช่เอกสิทธิ์เฉพาะแก่คุณเพื่อใช้ซอฟต์แวร์ที่จัดหาให้คุณโดย Google ในฐานะส่วนหนึ่งของบริการ การอนุญาตให้ใช้สิทธินี้มีวัตถุประสงค์เดียวคือเพื่อให้คุณสามารถใช้งานและใช้ประโยชน์จากบริการที่จัดหาโดย Google ตามข้อกำหนด ห้ามคุณคัดลอก ปรับเปลี่ยน แจกจ่าย จำหน่าย หรือให้เช่าส่วนหนึ่งส่วนใดของบริการของเราหรือซอฟต์แวร์ที่อยู่ใน และห้ามคุณดำเนินกระบวนการวิศวกรรมย้อนกลับหรือพยายามแยกซอร์สโค้ดของซอฟต์แวร์นั้น เว้นแต่กรณีที่กฎหมายกำหนดมิให้มีการจำกัดดังกล่าว หรือคุณได้รับการอนุญาตเป็นลายลักษณ์อักษรจากเรา 
ซอฟต์แวร์โอเพนซอร์สมีความสำคัญต่อเรา เราอาจเสนอซอฟต์แวร์บางอย่างที่ใช้งานในบริการของเราภายใต้การอนุญาตให้ใช้สิทธิโอเพนซอร์สซึ่งเราจะจัดหาให้แก่คุณ ทั้งนี้ ข้อกำหนดในสัญญาอนุญาตโอเพนซอร์สอาจลบล้างบางส่วนของข้อกำหนดเหล่านี้อย่างชัดแจ้ง 
การปรับเปลี่ยนและการยุติการให้บริการของเรา 
เราทำการเปลี่ยนแปลงและปรับปรุงบริการของเราอย่างสม่ำเสมอ เราอาจเพิ่มหรือนำระบบการทำงานหรือคุณลักษณะบางอย่างออก และเราอาจระงับหรือหยุดให้บริการใดบริการหนึ่งโดยสิ้นเชิง 
คุณสามารถหยุดใช้บริการของเราได้ทุกเมื่อ แม้ว่าเราจะมิได้ต้องการให้คุณทำเช่นนั้น Google อาจหยุดให้บริการแก่คุณ หรือเพิ่มหรือสร้างขีดจำกัดใหม่ๆ ในบริการของเราได้ทุกเมื่อ 
เราเชื่อว่าคุณเป็นเจ้าของข้อมูลของคุณและการสงวนไว้ซึ่งการเข้าถึงข้อมูลดังกล่าวของคุณเป็นสิ่งสำคัญ หากเราหยุดให้บริการ ในกรณีที่มีเหตุผลสมควร เราจะส่งคำเตือนที่เหมาะสมถึงคุณล่วงหน้า และให้โอกาสคุณในการนำข้อมูลออกจากบริการนั้น 
การรับประกันและข้อจำกัดความรับผิดของเรา 
เราให้บริการโดยใช้ทักษะความเชี่ยวชาญและความเอาใจใส่ในระดับที่เหมาะสมในเชิงพาณิชย์ และเราหวังว่าคุณจะพอใจในการใช้บริการดังกล่าว อย่างไรก็ตาม เราไม่รับประกันการบริการของเราในบางประการ 
นอกเหนือจากที่ระบุไว้โดยชัดแจ้งในข้อกำหนดนี้หรือข้อกำหนดเพิ่มเติม Google และซัพพลายเออร์หรือตัวแทนจำหน่ายมิได้รับประกันที่เฉพาะเจาะจงใดๆ เกี่ยวกับบริการ ตัวอย่างเช่น เรามิได้ให้รับประกันเนื้อหาภายในบริการ ระบบการทำงานเฉพาะของบริการ หรือความน่าเชื่อถือของบริการ ความพร้อมในการใช้งาน หรือความสามารถในการตอบสนองความต้องการของคุณ เราให้บริการ “ตามที่เป็นอยู่” 
ในบางประเทศที่กฎหมายระบุให้มีการรับประกันบางอย่าง เช่น การรับประกันโดยปริยายของผู้ประกอบการค้า ความเหมาะสมสำหรับจุดประสงค์การใช้งานเฉพาะ และการไม่ละเมิดสิทธิ์ เราไม่รับประกันใดๆ ทั้งสิ้น ภายในขอบเขตที่กฎหมายอนุญาตให้ทำได้ 
ความรับผิดในบริการของเรา 
หากกฎหมายอนุญาต Google และซัพพลายเออร์และตัวแทนจำหน่ายของ Google จะไม่รับผิดชอบต่อการสูญเสียผลกำไร รายได้ หรือข้อมูล ยอดขาดทุนทางการเงิน หรือความเสียหายทางอ้อม ในกรณีพิเศษ ที่เป็นผลของเหตุการณ์อื่น ที่เป็นข้อยกเว้น หรือเป็นบทลงโทษ 
ภายในขอบเขตที่กฎหมายอนุญาต ความรับผิดทั้งหมดของ Google และซัพพลายเออร์และตัวแทนจำหน่ายของ Google สำหรับการเรียกร้องใดๆ ภายใต้ข้อกำหนดนี้ รวมถึงการรับประกันโดยนัยใดๆ จะต้องไม่เกินยอดเงินที่คุณจ่ายแก่เราเพื่อใช้บริการ (หรือในการจัดหาบริการให้แก่คุณอีกครั้ง หากเราได้เลือกดำเนินการเช่นนั้น) 
ในทุกกรณี Google และซัพพลายเออร์และตัวแทนจำหน่ายของ Google จะไม่มีส่วนรับผิดสำหรับความสูญเสียหรือความเสียหายที่ไม่สามารถคาดการณ์ได้โดยเหตุผลอันควร 
การใช้บริการของเราในทางธุรกิจ 
หากคุณใช้บริการของเราในนามของธุรกิจ ธุรกิจนั้นจะต้องยอมรับข้อกำหนดเหล่านี้ ธุรกิจจะไม่เรียกร้องให้ Google และบริษัทในเครือ เจ้าหน้าที่ ตัวแทน และพนักงานของ Google ชดใช้ค่าเสียหายให้แก่คุณ และคุณจะไม่ฟ้องร้องคดีหรือดำเนินการใดๆ อันเกิดจากหรือเกี่ยวกับการใช้บริการหรือการละเมิดข้อกำหนดเหล่านี้ รวมถึงไม่ให้บุคคลดังกล่าวมีความรับผิดหรือต้องชำระค่าใช้จ่ายใดๆ ที่เกิดจากการเรียกร้องค่าสินไหมทดแทน การสูญเสีย ความเสียหาย การฟ้องร้องคดี การตัดสินคดี ค่าใช้จ่ายในการดำเนินคดี และค่าทนายความ 
เกี่ยวกับข้อกำหนดนี้ 
เราอาจปรับเปลี่ยนข้อกำหนดนี้หรือข้อกำหนดเพิ่มเติมใดๆ ที่มีผลบังคับใช้กับบริการ เช่น เพื่อให้เป็นไปตามการเปลี่ยนแปลงกฎหมายหรือการเปลี่ยนแปลงในบริการของเรา คุณจึงควรทบทวนข้อกำหนดนี้เป็นประจำ โดยเราจะโพสต์ประกาศแจ้งการปรับเปลี่ยนข้อกำหนดเหล่านี้ไว้ในหน้าเว็บนี้ และเราจะโพสต์ประกาศแจ้งข้อกำหนดเพิ่มเติมที่มีการแก้ไขไว้ในบริการที่เกี่ยวข้อง การเปลี่ยนแปลงต่างๆ จะไม่มีผลย้อนหลัง และจะมีผลบังคับใช้หลังจากมีการโพสต์ประกาศแจ้งเป็นเวลาสิบสี่วันเป็นอย่างน้อย อย่างไรก็ตาม การเปลี่ยนแปลงที่เกี่ยวกับระบบการทำงานใหม่ของบริการ หรือการเปลี่ยนแปลงด้วยเหตุผลด้านกฎหมายจะมีผลบังคับใช้ทันที หากคุณไม่ยอมรับข้อกำหนดที่แก้ไขของบริการหนึ่งๆ คุณควรหยุดการใช้บริการนั้น 
หากมีข้อขัดแย้งกันระหว่างข้อกำหนดนี้กับข้อกำหนดเพิ่มเติม ให้ถือว่าข้อกำหนดเพิ่มเติมมีผลบังคับใช้ 
ข้อกำหนดนี้จะกำกับดูแลความสัมพันธ์ระหว่างคุณกับ Google โดยจะไม่ให้สิทธิใดๆ แก่ผู้รับผลประโยชน์ที่เป็นบุคคลที่สาม 
หากคุณไม่ปฏิบัติตามข้อกำหนดนี้ และเราไม่ได้ดำเนินการใดโดยทันที จะไม่ถือว่าเราสละสิทธิใดๆ ที่มี (เช่น การดำเนินการในภายหลัง) 
หากปรากฏว่ามีข้อกำหนดใดที่ไม่สามารถบังคับใช้ได้ ข้อกำหนดดังกล่าวจะไม่ส่งผลต่อข้อกำหนดส่วนที่เหลือ 
กฎหมายของรัฐแคลิฟอร์เนีย สหรัฐอเมริกา (ไม่รวมถึงกฎเกณฑ์เรื่องกฎหมายขัดกันของรัฐแคลิฟอร์เนีย) จะมีผลบังคับใช้ต่อข้อพิพาทใดๆ ที่เกิดขึ้นจากหรือที่เกี่ยวข้องกับข้อกำหนดเหล่านี้หรือบริการ การเรียกร้องทั้งหมดที่เกิดจากหรือเกี่ยวข้องกับข้อกำหนดเหล่านี้หรือบริการจะถูกฟ้องร้องเป็นการเฉพาะในศาลรัฐบาลกลางหรือศาลประจำรัฐของซานตาแคลราเคาน์ตี แคลิฟอร์เนีย สหรัฐอเมริกา และคุณกับ Google ยินยอมให้ใช้เขตอำนาจศาลดังกล่าว 
สำหรับข้อมูลเกี่ยวกับวิธีการติดต่อ Google โปรดไปที่หน้าติดต่อเรา (http://www.google.com/contact/)